KTC ดีดบวก 3% หลังร่วงหนักวานนี้ ฟากโบรกฯลดคำแนะนำ “ถือ” หั่นเป้าเหลือ 33 บ.
KTC ดีดบวก 3% หลังร่วงหนักวานนี้ ฟากโบรกฯลดคำแนะนำ “ถือ” หั่นเป้าเหลือ 33 บ.
17 มิ.ย. 2563

ผู้สื่อข่าวรายงานว่า ราคาหุ้นบริษัท บัตรกรุงไทย จำกัด (มหาชน) หรือ KTC ณ เวลา 10.30 น. อยู่ที่ระดับ 30.75 บาท บวก 0.75 บาท หรือ 2.50% สูงสุดที่ระดับ 31.50 บาท ต่ำสุดที่ระดับ 29.25 บาท ด้วยมูลค่าการซื้อขาย 1.52 พันล้านบาท

ด้าน บล.เคทีบี (ประเทศไทย) ระบุในบทวิเคราะห์ฯปรับลดคำแนะนำหุ้น KTC เป็น “ถือ” จากเดิม “ซื้อ” พร้อมปรับราคาเป้าลงเป็น 33.00 บาท จากเดิม 42.00 บาท เพื่อสะท้อน NPLs และค่าใช้จ่ายสำรองฯที่จะเพิ่มขึ้น และความเสี่ยงต่อโอกาสที่อัตราดอกเบี้ยจะปรับลดลง วานนี้ (16 มิ.ย.) ราคาหุ้นปรับตัวลง -10.5% จากความกังวลต่อการควบคุมอัตราดอกเบี้ยให้ลดลง -1-2% ซึ่ง ณ ปัจจุบันอยู่ระหว่างการแสดงความคิดเห็น ทำให้ไม่มีความชัดเจนในด้านกฎเกณฑ์ และระยะเวลาที่ครอบคลุม
ทั้งนี้ ประเมินว่าในกรณีที่อัตราดอกเบี้ยปรับตัวลงทุก ๆ 1% จะกระทบต่อกำไรสุทธิ KTC ที่ -5.6% ซึ่งคาดว่าราคาหุ้นได้สะท้อนปัจจัยลบข้างต้นแล้ว เนื่องจากราคาหุ้นที่ปรับตัวลงช่วง 10-16 มิ.ย. นั้นใกล้เคียงกับช่วงที่มีข่าวจะช่วยเหลือลูกหนี้ (3 มี.ค.-7 เม.ย.) และช่วงที่มีการปรับลดเพดานดอกเบี้ยสินเชื่อบัตรเครดิตเป็น 18% จาก 20% (มิ.ย.-ก.ค. 2560)
ทั้งนี้ ปรับประมาณการกำไรสุทธิปี 2563 ลง -14% อยู่ที่ 5.79 พันล้านบาท (+5% จากช่วงเดียวกันปีก่อน) จาก NPLs, ค่าใช้จ่ายสำรองฯที่สูง ภายหลังที่บริษัทจะยังคงตั้งสำรอง และจัดชั้นลูกหนี้ตามปกติ แม้ว่าจะมีระยะเวลา Grace period 3 เดือน
ด้านราคาหุ้นปรับตัวลง และ underperform SET -25% ในช่วง 1 และ 3 เดือนที่ผ่านมา จากผลกระทบการช่วยเหลือลูกหนี้ และการปรับลดอัตราดอกเบี้ยเป็นหลัก รวมทั้งแนวโน้ม NPLs และค่าใช้จ่ายสำรองฯที่อยู่ในระดับสูง รวมทั้งบริษัท Downside risk จากการปรับลดอัตราดอกเบี้ยลง